Ruta

Ruta () je začinska, ljekovita i ukrasna biljka iz porodice Rutaceae.

 Rasprostranjenost 

Ruta potiče iz južne Evrope. Na području Mediterana i Balkanskog poluostrva do Krima raste divlje.

 Karakteristike 

Obična ruta, poznata i kao "biljka ljupkosti" je polugrmasta, višegodišnja biljka sa mnogobrojnim žlijezdama u kojima se nalazi eterično ulje. Stablo joj je uspravno. U donjem dijelu odrveni, visine 20–100 cm, okruglog presjeka. Listovi su naizmjenični perasto dijeljeni na objajaste režnjeve, plavičastozelene boje. Cvjetovi su bez mirisa, zelenkastožuti, četveročlani i jedino na vrhu petočlani. Cvate od juna do augusta. Čašični listići su trokutasti, krunični listići duž oboda nazubljeni ili na rese usječeni. Plod je čahura presjeka do 1 cm.

 Hemijski sastav 

Biljka sadrži mliječni sok, koji se koristi protiv bradavica i kurijih očiju. Sadrži i eterično ulje, flavonske glikozide, furanokumarine, alkaloide kinolinskog tipa.

 Upotreba 

Ruta se danas ne koristi u ljekovite svrhe, jer je fototoksična biljka, koja kod dodira pri sunčevoj svjetlosti draži kožu.

Koristila se kao začin još od antičkog Rima, ali u jako malim količinama. Što zbog intenzivnog, nekima i neugodnog, mirisa i ukusa, što zbog činjenice da veće količine loše utiču na crijeva. Koristila se i u lječenju očnih bolesti, bolesti uha i lišavanju crijevnih parazita.
Treba je koristiti samo u obliku standardiziranih gotovih pripravaka. U homeopatskim pripravcima daje se kod nagnječenja mišića i zglobova, bolesti vena. Ne smije se koristiti tokom trudnoće, jer može prouzrokovati pobačaj.

Zbog eteričnih ulja, koristi se u proizvodnji parfema, a u domaćinstvu i kao sredstvo protiv mrava.

 Narodno vjerovanje 

Ruti su se pripisivale karakteristike univerzalne ljekovite biljke: protiv otrova, zlih duhova, vraga i zlih pogleda. Da bi poprimila ljekovitost, sijala se uz psovke, a mladu biljku je trebalo ukrasti.

U Italiji su se rutom štiti od loših pogleda. Potopljenom u svetu vodu, njome su svetili kuću.

U Švicarskoj, sa drugim sastojcima umotana ispod kućnog praga, štitila je od duhova i vještica.

 Također pogledajte 

 Lista začina

 Reference 

 Vanjski linkovi 

Kategorija:Začini
Kategorija:Rutaceae